LT Europos Sąjungos oficialusis leidinys L 170/3

KOMISIJOS REGLAMENTAS (ES) 2017/1164

2017 m. birželio 22 d.

kuriuo dėl didžiausios leidžiamosios akrinatrino, metalaksilo ir tiabendazolo liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji akrinatrino liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Metalaksilo ir tiabendazolo DLK nustatyta to reglamento II priede ir III priedo B dalyje;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabartinės akrinatrino DLK peržiūros (2). Ji pasiūlė pakeisti liekanų apibrėžtį. Ji nustatė, kad dėl bananams, melionams, paprikoms, arbūzams, persikams ir abrikosams nustatytos DLK kyla rizika vartotojams. Todėl šią DLK reikėtų sumažinti. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie sultenėms, salotinėms trūkažolėms, sėjamosioms pipirnėms, sėjamosioms gražgarstėms, raukšlėtiesiems bastučiams, sojoms ir visiems gyvūniniams produktams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabar taikoma arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo. Tarnyba padarė išvadą, kad nepaisant nustatyto duomenų trūkumo, ypatingai svarbi geroji žemės ūkio praktika neatitiko akrinatrino patvirtinimo apribojimų sėklavaisiams, abrikosams, vyšnioms, persikams, slyvoms, braškėms ir žemuogėms, bananams, valgomiesiems česnakams, valgomiesiems svogūnams, pomidorams, paprikoms, baklažanams, valgomosioms ybiškėms, moliūginių šeimos daržovėms su valgoma luobele, kornišonams, cukinijoms, melionams, moliūgams, arbūzams, sėjamosioms salotoms, pupelėms (šviežioms, su ankštimis) ir sojoms ir kad rizikos valdytojai turi papildomai tai apsvarstyti. Šiems produktams DLK turėtų būti nustatyta pagal konkrečią nustatymo ribą;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės metalaksilo DLK (3). Ji pasiūlė pakeisti liekanų apibrėžtį ir rekomendavo sumažinti gūžiniams kopūstams, pekininiams kopūstams, ropiniams kopūstams, daržiniams špinatams, burokėlių lapams, pupelėms (šviežioms, su ankštimis ir be ankščių), žirniams (šviežiems, su ankštimis ir be ankščių), smidrams, porams, pupelėms (džiovintoms), žirniams (džiovintiems), lubinų pupelėms (džiovintoms), sėmenims, aguonų sėkloms, rapsų sėkloms, garstyčių sėkloms, sėjamosioms judroms, kukurūzams, kiaulių mėsai ir riebalams, galvijų mėsai ir riebalams, avių mėsai ir riebalams, ožkų mėsai ir riebalams, naminių paukščių mėsai ir riebalams, pienui ir paukščių kiaušiniams nustatytą DLK. Ji padarė išvadą, kad trūksta tam tikros informacijos apie greipfrutams, apelsinams, citrinoms, žaliosioms citrinoms, mandarinams, obuoliams, kriaušėms, valgomosioms vynuogėms, vynuogėms vynui gaminti, braškėms ir žemuogėms, valgomiesiems svogūnams, paprikoms, sojoms, kiaulių kepenims ir inkstams, galvijų kepenims ir inkstams, avių kepenims ir inkstams ir naminių paukščių kepenims nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabar taikoma arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo. Tarnyba padarė išvadą, kad nėra informacijos apie svarainiams, šliandroms, lokvoms, avokadams, kornišonams, vilnamedžių sėkloms, miežiams, grikiams, soroms, avižoms, ryžiams, rugiams, dvispalviams sorgams, paprastiesiems kviečiams, prieskoninėms sėkloms ir cukriniams runkeliams (šaknims) nustatytą DLK ir kad rizikos valdytojai turi papildomai tai apsvarstyti. Šiems produktams DLK turėtų būti nustatyta pagal konkrečią nustatymo ribą. Vaisių prieskoniams turėtų būti nustatyta laikinoji DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per keturis metus po šio reglamento paskelbimo;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės tiabendazolo DLK (4). Ji nustatė, kad dėl mangams ir auginamiesiems grybams nustatytos DLK kyla rizika vartotojams. Todėl šią DLK reikėtų sumažinti. Tarnyba pasiūlė pakeisti liekanų apibrėžtį pienui ir kitiems gyvūniniams produktams. Ji rekomendavo sumažinti obuoliams, kriaušėms, bulvėms, paprastosioms trūkažolėms/cikorijoms, kiaulių raumenims ir riebalams, naminių paukščių raumenims ir riebalams nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie greipfrutams, apelsinams, citrinoms, žaliosioms citrinoms, mandarinams, svarainiams, šliandroms, lokvoms, kinkanams, avokadams, bananams, papajoms, bulvėms, paprastosioms trūkažolėms/cikorijoms ir visiems gyvūniniams produktams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta dabar taikoma arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(5) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios koncentracijos (CXL) vertės, DLK turėtų būti nustatyta atsižvelgiant į konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(6) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti konkrečias jų nustatymo ribas;

(7) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(8) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(9) todėl Reglamentas (EB) Nr. 396/2005 turėtų būti atitinkamai iš dalies pakeistas;

(10) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis. Kadangi esant dabartinei DLK negalima atmesti rizikos vartotojams galimybės, bananams, melionams, paprikoms, arbūzams, persikams ir abrikosams nustatyta 0,01 mg/kg akrinatrino vertė ir mangams bei auginamiesiems grybams nustatyta 0,01 mg/kg tiabendazolo vertė turėtų būti taikomos visiems produktams nuo šio reglamento taikymo dienos;

(11) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(12) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Reglamentas (EB) Nr. 396/2005 be šiuo reglamentu padarytų pakeitimų produktams, kurie buvo teisėtai pagaminti iki 2018 m. sausio 21 d., toliau taikomas taip:

1) dėl veikliosios medžiagos metalaksilo – visuose produktuose ir ant jų;

2) dėl veikliosios medžiagos akrinatrino – visuose produktuose ir ant jų, išskyrus bananus, melionus, paprikas, arbūzus, persikus ir abrikosus;

3) dėl veikliosios medžiagos tiabendazolo – visuose produktuose ir ant jų, išskyrus mangus ir auginamuosius grybus.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2018 m. sausio 21 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. birželio 22 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) European Food SAFEty Authority; Reasoned opinion on the review of the existing maximum residue levels (MRLs) for acrinathrin according to Article 12 of Regulation (EC) No 396/2005. EFSA Journal 2015;13(7):4203.

(3) European Food SAFEty Authority; Reasoned opinion on combined review of the existing maximum residue levels (MRLs) for the active substances metalaxyl and metalaxyl-M. EFSA Journal 2015;13(4):4076.

(4) European Food SAFEty Authority; Reasoned opinion on the revision of the review of the existing maximum residue levels (MRLs) for thiabendazole. EFSA Journal 2016;14(6):4516.